Publication: Magyar Közlöny
Issue: MK-1999-35 (Year: 1999, Number: 35)
Era: 1990-2004
Section: * Lásd a gépjárműfenntartó tevékenység személyi és dologi feltételeiről szóló 1/1990. (IX. 29.) KHVM rendeletet.
Paragraph Index: 858

f) járművek hatósági megvizsgálására vonatkozó előírások és folyamata, megítélési szempontok, valamint szerkezeti ismeretek. 4.5. A szóbeli vizsgát a kiadott tételsorból húzott vizsgatétel számonkérésével kell lebonyolítani. A szóbeli vizsgán a felelet kiegészítéseként írásos, rajzos feladat is adható. 4.6. A gyakorlati vizsga során a kihúzott tétel alapján a vizsgázók a gyakorlatban mutatják be megszerzett tudásukat, ideértve a számítógép-kezelési ismeretet is. A gyakorlati vizsga során a vizsgabizottság tagjai kérdéseket tehetnek fel. 4.7. A hallgatónak javítóvizsgát csak abból a vizsgarészből (írásbeli, szóbeli, gyakorlati) kell tennie, amelyből nem felelt meg. Nem tehet javítóvizsgát az a hallgató, akit az alapvizsgáról súlyos rendzavarás miatt tiltottak ki. 4.8. Javítóvizsga csak két alkalommal, a képzést követő első vizsga után legalább 14 nappal és legfeljebb három hónapon belül tehető. Aki ezen időszak alatt sikeres vizsgát nem tesz, az csak ismételt tanfolyam elvégzése után vizsgázhat újra. 4.9. Ha a vizsgabiztos-jelölt önhibáján kívül eső ok miatt nem tud a vizsgán megjelenni és távolmaradását elfogadható indokkal kimenti, ismételt képesítővizsgát tehet, amely nem minősül javítóvizsgának. 4.10. A vizsgabizottság elnöke felfüggeszti annak a hallgatónak a vizsgáját, aki az írásbeli feladatok megoldása vagy a szóbeli feleletek során meg nem engedett eszközöket használ, illetve a gyakorlati vizsgán a bizottság megtévesztésére tesz kísérletet. A felfüggesztett vizsgát követő újabb vizsga javítóvizsgának minősül. 4.11. A vizsgabizottság elnöke eltiltja a vizsgától azt a hallgatót, aki magatartásával a vizsga rendjét megzavarja, szabályos lebonyolítását akadályozza, és az elnök figyelmeztetése ellenére sem változtat magatartásán, illetőleg a vizsgabizottságot előny adásával, ígéretével vagy fenyegetéssel befolyásolni törekszik.

Source: https://magyarkozlony.hu/hivatalos-lapok/510312109e9376f2d3f7e8f515df70a5bb524563/dokumentumok/e4ad193a6b72d89387533e2a7329a002a9bb3f37/letoltes